De første sekunder af videoen viste nogle hvide håndboldsko og ben indpakket i sorte træningsbukser. Imens blinkede teksten 'guess who's back'. En håndfuld sekunder senere kom Magnus Saugstrups ansigt så til syne – klar til comeback godt 14 uger efter at have pådraget sig en knæskade, der krævede en tur under kniven . Og det var ikke i en hvilken som helst kamp for Magdeburg, den danske stregspiller gjorde comeback: returkampen i Champions League-kvartfinalen mod Wisla Plock. - Det var fedt. Det var en kæmpe oplevelse endnu en gang at spille, siger Magnus Saugstrup til TV 2 Sport. Har bestået flere tests Saugstrup pådrog sig skaden i det ydre ledbånd i en pokalkvartfinale mod Kiel. Dommen lød på tre-fire måneders pause. En lettelse for Saugstrup , der i de mest smertefulde sekunder frygtede en korsbåndsskade. - Knæet har det godt. Jeg har bestået en lang række tests og har arbejdet godt under hele mit genoptræningsforløb, siger Magnus Saugstrup. - Men det er klart, at det ikke er tilbage på 2 x 30 minutter med det samme. Det er stille og roligt i gang med kampformen igen, og i går (onsdag, red.) var det cirka fem minutter i hver halvleg. En hård og kedelig periode Havde du sat dig et mål for, hvornår du gerne ville være tilbage? - Det var mit mål at komme tilbage nu, men det var under den forudsætning, at jeg var helt klar. - Jeg ville ikke tage nogen chancer for at nå noget, for helbredet er trods alt vigtigst, lyder det fra Magnus Saugstrup, der ikke lægger skjul på, at ugerne væk fra håndboldbanen har været "hårde" og "kedelige". - Der er ikke noget, man hellere vil end at bidrage til holdet og spille håndbold. Det er dét, der er sjovt. Så det har været ekstremt nederen. Magdeburg vandt returkampen i egen hal med 30-28. Den første kvartfinalekamp i Polen endte 22-22. Dermed er det tyske storhold klar til Final 4 i Champions League. I den hjemlige liga kæmper Magdeburg for at forsvare det tyske mesterskab.

Referat:
Magnus Saugstrup fra Gistrup fik sine første kampminutter siden begyndelsen af februar, da Magdeburg onsdag spillede sig i Final 4 i Champions League.